Twee mans op wildsplaas geskiet, vasgebindEen van die mans is weens die ernstige aard van sy beserings per helikopter na ŉ hospitaal geneem. (Foto: Netcare 911) Twee mans is Maandagaand tydens ŉ plaasaanval op ŉ wildsplaas op die Rust de Winterpad noord van Pretoria geskiet waarna hulle tot Dinsdag vroegoggend vasgebind was. Christo Venter, mede-eienaar van die plaas, het Dinsdagoggend aan Maroela Media gesê James Nel, ook ŉ mede-eienaar, se seun en die bestuurder van die plaas is gister omstreeks 23:00 deur vier gewapende rowers in die plaashuis oorval. Inligting is in dié stadium skraps, maar na verneem word het die aanvallers die twee mans geskiet waarna albei vasgebind is. Volgens Venter het Nel se seun skietwonde aan sy bors en arm opgedoen en die plaasbestuurder het skietwonde aan sy been opgedoen. Venter vertel dat hy vanoggend eers sowat 05:00 die oproep ontvang het oor die voorval. “Die verdagtes het glo tot omtrent 04:00 vanoggend die huis geplunder terwyl [die slagoffers] nog vasgebind was,” sê hy. Die twee mans is albei vanoggend na hospitale gehaas nadat die aanvallers op die vlug geslaan het. Volgens Venter is Nel se seun glo in ŉ ernstige toestand in Mediclinic Muelmed in Pretoria opgeneem. Shawn Herbst, woordvoerder van Netcare 911, sê paramedici is omstreeks 06:35 na die toneel ontbied waar hulle twee mans vir skietwonde behandel het. Volgens Herbst was die twee mans albei in ŉ kritieke toestand. Hy het gesê een van die mans is weens die ernstige aard van sy beserings per helikopter na ŉ hospitaal geneem. Niemand is nog in verband met die voorval in hegtenis geneem nie. Dit is ook nog nie duidelik hoe die aanvallers toegang tot die huis verkry het nie. ŉ Polisiewoordvoerder het aan Maroela Media bevestig polisiebeamptes is tans nog op die toneel en hy kon daarom nie onmiddellik meer inligting verskaf nie. Ian Cameron, AfriForum se hoof van gemeenskapsveiligheid, het ook oor die aanval getwiet. Volgens hom is twee voertuie tydens die aanval gesteel.